แรงซื้อเก็งกำไรหนุนตลาดหุ้นยุโรปปิดบวก
ตลาดหุ้นยุโรปปิดบวกเมื่อคืนนี้ (29 ธ.ค.) ซึ่งเป็นการปรับตัวขึ้นวันแรกในรอบ 3 วันทำการ เนื่องจากนักลงทุนเข้าซื้อเก็งกำไรก่อนที่จะถึงช่วงเทศกาลวันหยุดปีใหม่ 
30 ธ.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 พุ่งขึ้น 1.4% ปิด (29 ธ.ค.) ที่ 369.68 จุด, ดัชนี CAC-40 ตลาดหุ้นฝรั่งเศสปิดที่ 4,701.36 จุด เพิ่มขึ้น 83.41 จุด หรือ +1.81%, ดัชนี DAX ตลาดหุ้นเยอรมันปิดที่ 10,860.14 จุด พุ่งขึ้น 206.23 จุด หรือ +1.94% และดัชนี FTSE 100 ตลาดหุ้นลอนดอนปิดที่ 6,314.57 จุด เพิ่มขึ้น 59.93 จุด หรือ +0.96%
นักลงทุนเข้ามาช้อนซื้อเก็งกำไรหลังจากตลาดหุ้นยุโรปปรับตัวลงติดต่อกัน 2 วันทำการก่อนหน้านี้ อันเนื่องมาจากราคาน้ำมันดิบที่ร่วงลงได้ฉุดหุ้นกลุ่มพลังงานอ่อนแรงลงด้วย อย่างไรก็ตาม หุ้นกลุ่มพลังงานดีดตัวขึ้นในวันนี้ หลังจากราคาน้ำมันดิบดีดตัวขึ้น อันเนื่องมาจากกระแสคาดการณ์ที่ว่า สต็อกน้ำมันดิบของสหรัฐจะปรับตัวลงติดต่อกันเป็นสัปดาห์ที่ 2
หุ้นกลุ่มเคมีภัณฑ์ปรับตัวขึ้น นำโดยหุ้นเบเยอร์ เอจี และหุ้น K+S AG ที่ต่างก็พุ่งขึ้นอย่างน้อย 2.1% ส่วนหุ้นกลุ่มเวชภัณฑ์ดีดตัวขึ้น โดยหุ้นฮิคมา ฟาร์มาซูติคอล และหุ้นมอร์โฟซิส เอจี ต่างก็พุ่งขึ้นกว่า 3.4%